Misnoeë raak sigbaar | Netwerk24
Misnoeë raak sigbaar
Inwoners van Matlwangtlwang by Steynsrus maak hul ontevredenheid oor dienslewering en die aanstelling van amptenare deur onrus in dié dorp sigbaar.
Vrydag (29/06) het betogers in die vroeë oggendure die stadsaal en ’n kantoor van die Moqhaka-munisipaliteit met petrolbomme bestook.
Motoriste, wat op die provinsiale pad verby die dorp gery het, is ook na bewering deur betogers met klippe gegooi en geteister, het inwoners van die dorp vertel.
Die polisiewoordvoerder, kapt. Stephen Thakeng, het oor die afgelope naweek bevestig dat die situasie in die township rustiger is en dat polisiebeamptes van die openbare orde-afdeling patrollies en sigbare polisiëring in die dorp handhaaf.
Vroeër verlede week het ontevrede inwoners van Matlwangtlwang daarop aangedring om die uitvoerende burgemeester, Tshidi Koloi, oor die aanstelling van tien amptenare by die munisipaliteit te spreek. Koloi het glo nie opgedaag nie en dít het blykbaar protesaksies aangevuur.
Dika Kheswa, munisipale woordvoerder, sê dit is onaanvaarbaar dat inwoners die eiendom van die munisipaliteit beskadig.
“Dieselfde eiendom wat die gemeenskap moet bedien, word afgebrand. Ons beskou dit as ’n misdaad,” sê Kheswa.
Hy sê die munisipaliteit het 11 mense wat geregistreerde armlastiges is as tydelike werkers aangestel. Ná samesprekings is besluit om hulle permanent aan te stel. Twee van die 11 werkers is by Steynsrus en die township aangestel.
Betreffende dienslewering sê Kheswa die inwoners is bewus van die hoofwatervoorsieningsbron wat tans herstel word en inwoners kan na ’n verbeterde stelsel uitsien.
Altesaam 605 erwe is aan begunstigdes in Matlwantlwang gegee.
“Minder as 100 van dié mense het die erwe in gebruik geneem,” sê Kheswa.
Kheswa sê ontevrede inwoners moet die regte kanale volg om probleme aan te spreek.